Document ID: /roh_data/filtered/fineweb-2-filterrobots_roh.jsonl.gz/38992

A moda concisa
Sin YouTube, Instagram, WhatsApp, Twitter, Facebook & co. vegnan derasads oravant tut en moda virala quels maletgs e quels videos che schocheschan, ch’indigneschan u che creeschan in sentiment d’appartegnientscha. Perquai publitgeschan blers influenzaders cuntegns sfalsifitgads: da revelaziuns scandalusas sur fenomens surnatirals fin a teorias da conspiraziun selvadias e misteris dubius. Ils maletgs ed ils videos pon vegnir modifitgads ozendi uschia, che nus na pudain savens betg identifitgar la sfalsificaziun. Ils sfalsifitgaders s’allegran ch’els daventan enconuschents e ch’els pon manar per il nas milliuns followers da buna fai. Intgins dad els vulan schizunt derasar odi, dispita e confusiun.
Igl è fitg difficil da scuvrir sezza resp. sez sfalsificaziuns. En l’internet pon ins numnadamain chattar teorias per las absurditads las pli grondas – p.ex. che la Terra saja ina rudella.
Da tgi ans pudain nus insumma anc fidar? Per il solit constattan las istorgias che vegnan derasadas en la televisiun, en il radio ed en las gasettas, perquai ch'ellas vegnan anc ina giada verifitgadas avant che vegnir publitgadas. Cudeschs da scola e revistas scientificas èn medemamain ina buna funtauna. Savens san er las persunas d’instrucziun ed ils geniturs, sch’ina istorgia è vaira u betg.
Tips
- Betg tut quai ch’ins vesa en l’internet correspunda a la vardad. Verifitgescha las indicaziuns cun consultar funtaunas fidablas.
- Verifitgescha las infurmaziuns ch’auters ta dattan e discurra surlonder cun ina persuna da confidenza, sche ti es malsegira resp. malsegir. Uschia eviteschas ti da dar vinavant naìvamain faussas infurmaziuns.